钦定古今图书集成/明伦汇编/官常典/第757卷 > 李梦辰
## 钦定古今图书集成/明伦汇编/官常典/第757卷 > 李梦辰

按《明外史》本传：梦辰，字元居，睢州人。崇祯元年进士，
授庶吉士，改兵科给事中。时盗起陕西，山东曹濮间
亦多盗，道梗三百馀里，河北则有𤞑贼。梦辰历陈其
状，请敕将吏急防。帝为责山东巡抚讳盗之罪。五年，
上疏言：“今中外交讧，秦、晋、齐鲁多变乱，两河居中尤
要地，铅硝久市直未偿，漕米岁输累无已，宗禄并征
南阳加派。河决岁歉，邮传催科之患百出，穷檐如悬
罄，生计日不支，急难谁肯用命？且两河标兵、磁兵，新
旧共不满七千，一有警，防御何资？今日急务，首防河，
次缮城池，备器械，练乡兵，治甲胄。而其本尤在收拾
人心。额外之征不可不禁，不急之需不可不缓。”帝即
命所司严饬。俄以孔有德之乱，劾余大成、孙元化、熊
明遇，不听。是年冬，钜盗尽萃河北。梦辰虑其南犯，请
敕河南诸道监司急防渡口，而巡抚移驻卫辉，与山
西、保定二抚臣掎角急击。帝方下兵部议，贼已从渑
池潜渡。自是中州郡县无日不告警矣。屡迁本科左
给事中。复上言：“将骄军悍，未遇贼则观望不进，既遇
贼则非叛即逃。邓𤣱、张外嘉之兵弑主而叛，曹文诏、
艾万年之兵望贼而奔，尤世威、徐来朝之兵离汛而
遁。今张全昌、赵光远兵又倒戈为乱，荥泽则劫库杀
人，偃师则列营对垒。且全昌等会剿豫贼，随处逗遛。
及中途兵变，全昌竟东行，光远始西向。骄抗如此，安
可不重治！”末责监司刘三顾徇纵、总督洪承畴节制
不行罪。帝颇采其言，全昌等下所司勘议。已，进吏科
都给事中。都御史唐世济荐《逆案》霍维华，吏部尚书
谢陞不纠驳，梦辰率同官论之。福建巡按御史应喜
臣荐前通政使《逆案》周维京，梦辰疏驳，世济、喜臣皆
下吏谪戍。寻擢太常少卿，屡迁至通政使。坐代人削
章奏，贬秩调任。未几，有持金嘱中书舍人王陛彦贿大学士薛国观，求为副都御史者。逻卒廉得之，词连
梦辰。帝责梦辰自奏，而下陛彦诏狱。梦辰怨家嗾主
狱者，严鞫证佐张显以实之。显大呼：“事有据，奈何为
人报怨，枉害善良？”主者惧，不敢有所连。然梦辰竟坐
削籍归。至长垣，闻乡郡被兵，从者劝勿往，梦辰不可。
至则贼陷陈州、太康，逼睢州，州中适缺正官，梦辰即
乘城主守事。无何，贼从他门入，拥梦辰见罗汝才。汝
才问所欲，曰：“我大臣，但欲死尔。”汝才去，遣其客说降，
且进酒食，梦辰覆杯于地，太息而起。贼虑其自尽，命
守者谨护之。家人亦以母老，劝毋死，梦辰不从，扼吭
而卒。妻王氏方病，闻之，恸哭不食卒。